**Izvorul întâiului rai**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hai să prindem niște raze, vrei?

Uite-le, se scaldă în izvorul

Unde îndulceam în vară dorul,

Tulburând licoarea dintre stei.

Ne stingeam privirile aprinse

Eu – pe-un umăr, tu – în ochii mei

Și, în apa munților acei,

Revărsam dorințe reaprinse.

Brazii-n jurul nostru – o cortină

După care niciun spectator

Nu putea privi, admirator,

Scena ca o frescă bizantină

Unde îngeri din întâiul rai

Transformau eternitatea-n raze

Alergând cuprinse de extaze

Peste-o apă-n care îmi erai.

Primăvara, în splendoarea ei,

S-a întors acolo și ne cheamă

Să îi dăm, din nou, naturii, vamă.

Hai să prindem niște raze, vrei?